งานวิจัยเผย แต่งตัวดี เพิ่มโอกาสให้งานเด่นและเงินดีตาม
 เสื้อผ้าหน้าผมและลุคการแต่งตัวในแต่ละวันเป็นสิ่งสำคัญที่คุณไม่ควรมองข้าม การแต่งตัวดี มีชัยไปกว่าครึ่ง ถือเป็นคติที่สามารถนำไปปรับใช้ได้จริงในชีวิตประจำวัน นอกจากการแต่งตัวดีจะทำให้คุณดูดีและมีความมั่นใจมากขึ้นแล้ว ยังมีการวิจัยพบว่า การแต่งตัวดีส่งผลให้การทำงานของคุณมีประสิทธิภาพเพิ่มมากขึ้นอีกด้วย The Wall Street Journal กล่าวถึงการศึกษาวิจัยจำนวนมากที่ชี้ให้เห็นว่า ลุคการแต่งตัวสัมพันธ์กับประสิทธิภาพการทำงานในแต่ละวันอย่างน่าประหลาดใจ นอกจากนี้งานวิจัยยังพบว่า คนที่แต่งตัวดี มีสไตล์ที่ชัดเจนเป็นของตัวเอง บ่งบอกถึงความมั่นใจ สิ่งนี้ส่งผลต่อการคิดวิเคราะห์ และทำให้คนรอบข้างเชื่อมั่นในตัวคุณเพิ่มมากขึ้นตามไปด้วย ไมเคิล เคราส์ (Michael Kraus) ผู้ช่วยอาจารย์ด้านพฤติกรรมองค์กรที่มหาวิทยาลัยเยล (Yale School of Management) และนักจิตวิทยาที่ทำการทดลองถึงความสัมพันธ์ระหว่างการแต่งตัวและหน้าที่การงานเมื่อปี 2014 พบว่า การแต่งตัวเนี้ยบ ดูดี จะช่วยทำให้การทำงานมีประสิทธิภาพมากขึ้น สามารถสร้างผลงานและผลกำไรได้อยู่ในเกณฑ์สูง เมื่อเทียบกับเพื่อนร่วมงานคนอื่น การวิจัยดังกล่าวศึกษาพฤติกรรมของผู้ชายจำนวน 128 คน ซึ่งมีช่วงอายุระหว่าง 18-32 ปี ที่มีภูมิหลังและระดับรายได้แตกต่างกัน โดยจะแบ่งผู้ชายทั้งหมดออกเป็น 3 กลุ่ม โดยที่แต่ละกลุ่มจะแต่งตัวแตกต่างกันไป กลุ่มที่ 1 จะแต่งตัวดี ใส่สูทผูกไท ใส่รองเท้าหนังมันวาว ในขณะที่กลุ่มที่ 2 ใส่เสื้อยืด กางเกงวอร์มและรองเท้าแตะ ส่วนกลุ่มที่ 3 จะแต่งตัวสบายๆ กึ่งทางการกึ่งไม่เป็นทางการ โดยทั้ง 3 กลุ่มจะต้องร่วมกันแสดงบทบาทสมมติในการซื้อขายสินค้า ซึ่งทั้ง 3 กลุ่มจะต้องรับบทเป็นผู้ซื้อ จะมีเฉพาะกลุ่มที่ 3 ที่แต่งตัวกลางๆ เท่านั้นที่จะได้รับบทเป็นผู้ขายด้วย โดยสมาชิกของกลุ่มที่ 3 คนใดหากรับบทเป็นผู้ซื้อแล้ว ห้ามรับบทเป็นผู้ขายอีก ผลปรากฏว่า กลุ่มที่ 2 ที่แต่งตัวในลุคสบายๆ ใส่เสื้อยืด กางเกงวอร์มและรองเท้าแตะ สามารถสร้างผลกำไรได้น้อยที่สุด ราว 6.8 แสนดอลลาร์สหรัฐ ในขณะที่กลุ่มที่ 1 ที่แต่งตัวดี ส่งผลต่อระดับความน่าเชื่อถือ สามารถสร้างผลกำไรได้สูงสุดถึง 2.1 ล้านดอลลาร์สหรัฐ และกลุ่มที่ 3 ในลุคกึ่งทางการสร้างผลกำไรได้ 1.58 ล้านดอลลาร์สหรัฐพลังอำนาจของการแต่งตัว งานวิจัยอีกชิ้นหนึ่งพบว่า การแต่งตัวดีส่งผลต่อระดับการคิดวิเคราะห์ คุณจะสามารถมองเห็นภาพรวมของงานในแต่ละชิ้นที่คุณต้องจัดการได้ดีขึ้น จากการทดลองกับกลุ่มคนจำนวน 361 คนที่แต่งตัวแตกต่างกัน พบว่า คนที่แต่งตัวดีกว่า 88 คน หรือราว 24.4% ของผู้เข้าร่วมทดลองทั้งหมดมีระดับการคิดวิเคราะห์ที่รวดเร็วและแม่นยำกว่าผู้เข้าร่วมคนอื่นๆ ไมเคิล สเลเปียน (Michael Slepian) นักวิจัยและผู้ช่วยอาจารย์ที่ Columbia Business School กล่าวยืนยันว่า เมื่อคุณจำเป็นต้องใช้ความคิดเชิงสร้างสรรค์ หรือมองภาพกว้างของงานที่คุณต้องการจะทำ การแต่งตัวที่ดูดีและเป็นทางการจะยิ่งช่วยเพิ่มความสามารถในการทำงานให้กับคุณ ใครก็ตามที่แต่งตัวดูดี ชุดที่เขาสวมใส่จะส่งมอบพลังให้กับเขา และทำให้เขามีความมั่นใจเพิ่มมากขึ้น เพราะเมื่อไรที่คุณมั่นใจ คุณก็ไม่จำเป็นต้องพะวงและสนใจรายละเอียดยิบย่อยที่จะทำให้งานของคุณล่าช้าลงเลย ดังนั้น อย่าลืมเช็กลุคของคุณก่อนออกจากบ้าน เพื่อความมั่นใจและประสิทธิภาพในการทำงานที่จะเพิ่มขึ้นตามไปด้วยตลอดทั้งวันPhoto: /movie/movieอ้างอิง:
งานวิจัยจำนวนมากชี้ให้เห็นว่า ลุคการแต่งตัวในแต่ละวันสัมพันธ์กับประสิทธิภาพในการทำงานอย่างน่าประหลาดใจ นอกจากนี้งานวิจัยยังพบว่า คนที่แต่งตัวดี มีสไตล์ที่ชัดเจนเป็นของตัวเอง บ่งบอกถึงความมั่นใจ สิ่งนี้ส่งผลต่อการคิดวิเคราะห์และทำให้คนรอบข้างเชื่อมั่นในตัวคุณเพิ่มมากขึ้นตามไปด้วย